
Jancy Kóróssy - reper axial 
al jazzului románesc 


Florian Lungu 


Cel de al patrusprezecelea CD din pretioasa serie discografică 
„Jazz Music" — aparţinând „Antologiei Muzicii Româneşti” înfăptuită de 
Editura Muzicală a UCMR - l-a avut drept protagonist în anul 2023 pe 
acela care a fost exceptionalul compozitor, aranjor, şef de formaţie, dar 
mai presus de toate ilustrul pianist Jancy (ortografiat şi lancsi, Jancsi, 
Yancy) Kóróssy, căci nu greşim a-l estima ca pe unul dintre cei mai 
reprezentativi si mai pregnanti mânuitori ai claviaturii în jazzul autohton. 
Muzicianul vedea lumina zilei la Cluj, în cea de a 26-a zi a lui decembrie 
1926. Instrumentist şi creator autodidact afirmat în oraşul natal de la 
3 EM vârsta de 19 ani, apoi pe scene 

CX reu = | bucureştene si în ţări est- 
europene, Jancy Kóróssy îşi 
| mo T uimea prin anii '60 ai veacului 
trecut auditorii cu a sa tehnicá 
briliantă pe clapele în alb si 
negru, cu complexitatea si 
rafinamentul armoniilor, dar 
indeosebi cu nesecata 
inventivitate vádità în 
improvizații spontane. 

Veritabil şef de şcoală 
în jazzul autohton, Jancy 
Kóróssy rămâne  demiurgul 
muzical care a acreditat şi a 
concretizat sonor ideea reformulării în limbajul jazzului a unor inflexiuni 
şi ritmuri specifice folclorului românesc, aceasta cu decenii înainte ca 
stilul (respectiv ca termenul) ethno jazz să devină o modă a zilei. Tot el s- 
a numărat printre primii jazzman-i din ţară care a cultivat stilul free. 
Admiratorii săi mai vârstnici îşi amintesc concertul susţinut acum peste o 
jumătate de veac la Sala Dalles, în care pianistul a propulsat-o în jazz pe 
foarte tânăra pe atunci Aura Urziceanu; apoi participarea lui la 

inaugurarea Clubului de Jazz al Casei Studenţilor din Bucureşti unde a 
evoluat solo în 1968, el revenind acolo împreună cu Johnny Răducanu - 
contrabas, Bob losifescu - baterie şi Dan Mândrilă - saxofon-tenor. Sá nu 
uităm a menţiona admirabilele (şi numeroasele) înregistrări efectuate în 
studiourile Radiodifuziunii Române. Era perioada în care Jancy Kóróssy s- 
a distins ca unul dintre cei mai emblematici pianişti de jazz ai 
continentului, cucerind la începutul anilor '60 sufragiile unanime ale 
fanilor, precum şi ale specialiştilor, în ţară şi la Festivaluri Internaţionale 
de Jazz, de la Praga (1960), Varşovia (1961), Budapesta (1962). De 
asemenea, din acei ani datează primele înregistrări discografice reunite 
în albumele „Jancsi Kóróssy — Jazz Recital" (Supraphon - Cehoslovacia), 
„Jancsi Kóróssy Plays His Own Compositions” (Supraphon), ,Kóróssy 
János és együttes” (Qualiton - Ungaria) şi desigur „lancsy Kóróssy — Seria 
Jazz nr. 1” (Electrecord, reluat în anul 1993 în Colecţia „Jazz Restitutio"). 
În 1969 Jancy Kóróssy a emigrat iniţial în Germania, înregistrând la Casa 
MPS excelentul album LP numit ,ldentification" ce a inclus şi câteva 
compoziţii proprii de tentă românească (disc reeditat ulterior pe CD de o 
firmă discografică japoneză). Artistul s-a stabilit în cele din urmă în 
oraşul Atlanta, Georgia, SUA. Dintre reuşitele perioadei americane — de 
menţionat înregistrările albumului cu prelucrări după temele grupului 
„Beatles” şi un disc cu cântece franceze, albumul solo de colinde 
intitulat „An Ivory Christmas”, iar în 1981 dublul LP („In A Mellow Tone”) 
realizat cu quartetul apreciabilului saxofonist Zoot Sims. Pianistul a 
colaborat pe diferite scene cu exponenti de renume ai jazzului de peste 
ocean, ca vibrafonistul Milt Jackson, saxofoniştii Phil Woods, Zoot Sims, 
Lee Konitz, contrabasiştii Ray Brown, Miroslav Vitous, bateristul Connie 
Kay ş.a. Preşedintele SUA Jimmy Carter i-a lăudat public „măiestria 
strălucitoare” (brilliance artistry). 

După anul 1990, muzicianul a revenit în mai multe rânduri în 
România la iniţiativa saxofonistului Nicolas Simion, pianistul 
producându-se în fața melomanilor noştri care l-au descoperit, l-au 
redescoperit şi aplaudat cu entuziasm. După prezențe la Braşov, 
Costineşti, Galaţi, Cluj (din concertul dat în oraşul natal în seara de 20 
noiembrie 2001 derivînd CD-ul de duo - pian şi saxofon — numit „Live In 
Transylvania” lansat în 2002), a apărut la ediţia 2001 a Festivalului 
Internaţional de Jazz de la Bucureşti, la Sala Palatului, apoi la Graz în 
Austria drept pianist şi co-lider împreună cu Nicolas Simion al grupului 
care i-a inclus pe instrumentiştii americani Lee Konitz, James Singleton, 
Peter Perfido. A luat parte, în data de 29 octombrie a aceluiaşi an, la un 

memorabil concert organizat din iniţiativa muzicianului Marius Popp sub 
egida Uniunii Compozitorilor şi Muzicologilor din România în aula 
Palatului Cantacuzino (concert imortalizat pe discul „Sweet Home” — 
Jancy Kóróssy & Nicolas Simion Group"), a fost admirat pe podiumul 
Festivalului International de Jazz „Braşov 2001" din 16-18 noiembrie 
(unde s-a produs atât cu quartetul propriu cât şi drept companion al 
ilustrului saxofonist american Lee Konitz), iar pe 2 decembrie 2001 la 
mega-concertul aniversar „Johnny Răducanu - 70 de ani de jazz în 
România”. În anii din urmă ai existenţei sale pământene şi-a aflat-o 
drept discipolă, apoi parteneră pe tânăra pianistă Ramona Horvath din 
Bucureşti, cu care s-a produs pe podiumul Festivalului Internaţional de 
Jazz „Richard Oschanitzky” de la laşi, tot în duo pianistic realizând 
admirabilul album discografic „Dor de acasă” editat de Electrecord, label 
ce a dat la iveală încă două CD-uri cu Jancy Kóróssy intitulate „Great Jazz 
Piano” şi „Christmas Songs”. De menţionat apariţiile scenice ale celor doi 
pianişti, aplaudate la Paris, Viena, Lisabona, recitaluri organizate de 
Institutele Culturale Române din acele capitale, ca şi concertul aniversar 
derulat la Ateneul Român cu prilejul împlinirii vârstei de 80 de ani, 
corifeul fiind atunci şi medaliat de statul român. Spre incomensurabilul 
regret al conationalilor, cel care cu nici o lună înainte împlinise 
respectabila vârstă de 86 de ani, s-a stins din viaţă la 21 ianuarie 2013, în 
Capitală. 


Revenind la CD-ul „Portret componistic Jancy Kóróssy", vom 
evidentia corolarul potrivit căruia artistul stăpânea cu egală dezinvoltură 
limbajul jazzului, ca şi cel al muzicii academice, conglomeratele 
armonice ca şi îndemânarea polifonică, reuşind să-şi surprindă auditoriul 
prin extraordinara lui competenţă de a transfigura dezinvolt, în manieră 
proprie, sugestii melodico-ritmice provenind din varii domenii sonore. 

Albumul-compilatie cuprinde patrusprezece episoade muzicale; 
cu o singură excepţie, acestea sunt inspirate creaţii purtând autograful 
protagonistului: admirabila temă „Identification” („Hora de la Viziru”) cu 
trio-ul Jancy Kóróssy - pian, J. A. Rettenbacher - contrabas si Charly 
Antolini - baterie; „Amintiri” şi „Jocul florilor de câmp” — fermecătoare 
compoziţii de pian solo preluate live din concertul susţinut în 1975 în 
Atlanta; trei momente de virtuozitate ale grupului Jancy Kóróssy (cu 
Johnny Răducanu, Bob losifescu si Dan Mândrilă) intitulate „Sorrow”, 
„Fire, Fire”, „In A Hurry”, înscrise şi pe discul Electrecord „Great Jazz 
Piano”; cu tandemul pianistic Jancy Kóróssy & Ramona Horvath — 

secvențele numite „Delectare” şi „Omagiu lui George Enescu”; unica 
piesă de alt autor, colindul lui Jule Styne prelucrat de Jancy Kóróssy „Let 
It Snow”, din albumul „Christmas Songs with Jancy Kóróssy", interpretat 
la pianul Yamaha Concert Grand şi la sintetizator Korg; „Blues For Garay” 
(dedicat de Jancy Kóróssy pianistului ungar prieten Garay Attila) si 
sofisticata „Yancy's Tune" — două momente sonore captate din 
concertul susţinut în duo cu saxofonistul Nicolas Simion în anul 2001; o 
captivantă înregistrare efectuată în 1967 la Radioteleviziunea Română 
de Trio-ul Jancy Kóróssy si de tânăra solistă Aura Urziceanu, cu titlul 
„Blues în mi”; ultimele două episoade, de asemenea compoziţii ale lui 
Jancy Kóróssy — „For Oscar” şi „Jocul cu mingea”, au fost surprinse din 
concertul memorat pe discul „Sweet Home” al pianistului, în grup cu 
Nicolas Simion (în formula de componenţă, alături de pianist şi 
saxofonist, figurând basistul James Singleton şi bateristul Peter Perfido). 

„Portret componistic Jancy Kóróssy" — un summum de imagini 
sonore de certá diversitate, apte a strálumina conform unor parole 
expresive diferite, prestigiul viabilitátii dincolo de timp, uitare, modá, a 
unei personalităţi artistice perene. 


SUMMARY 


Florian Lungu 


Jancy Kóróssy - an axial landmark of Romanian jazz 


The fourteenth CD in the precious "Jazz Music" series - belonging to the 
Romanian Music Anthology - produced by the UCMR Music Publishing 
House - featured the exceptional composer, arranger, bandleader, but 
above all the illustrious pianist Jancy (also spelled lancsi, Jancsi, Yancy) 
Kóróssy, for we are not wrong to consider him as one of the most 
representative and most significant keyboard players in local jazz. 

The compilation album contains fourteen musical episodes; with one 
exception, these are inspired creations bearing the protagonist's 
signature. Thus, "the compositional portrait of Jancy Kóróssy" offers a 
summum of sound images of certain diversity, capable of illuminating, 
according to different expressive words, the prestige of a perennial 
artistic personality's viability beyond time, oblivion and fashion. 

